Flere skred har gått ved Mount Everest: - Vi jobber for å redde liv
ARTIKKELEN ER OVER FIRE ÅR GAMMEL – Vi har ikke alle detaljer ennå, men ti er meldt døde så langt, inkludert utenlandske fjellklatrere, sier Gyanendra Kumar Shrestha i turistmyndighetene i Nepal til nyhetsbyrået AFP. Ifølge Times of India er dette tallet nå steget til 13. Teodor Glomnes Johansen er i Everest base camp, som er delvis smadret etter at det gikk et massivt skred i området. Han forteller til VG at det de siste timene har blitt jobbet for å redde liv. – Vi bærer ut hardt skadde mennesker. Dette er veldig tøft og tungt. Vi vet jo ikke om det kommer flere skred, sier Glomnes Johansen til VG. Ifølge Sky News skal det befinne seg omtrent 300 klatrere ved Everest base camp.Glomnes Johansen forteller det er omkomne etter det enorme skredet, og anslår antallet skadde personer til over 30. – Alle vi som er uskadde har organisert oss hjelper til i redningsarbeidet. Menn, kvinner og sherpaer jobber side om side. Jobben nå er å bistå legene som er i campen her, vi gjør det som er nødvendig. Minst 876 mennesker har mistet livet etter dødsskjelvet i Nepal. Et titalls nordmenn oppholder seg i nærheten av Mount Everest, hvor et massivt snøskred ble utløst av jordskjelvet. – Hovedfokus nå er å redde liv, sier Glomnes Johansen.– Våre telt står fremdeles, men midtpartiet av campen ble smadret. – Hva skjer videre nå? – Vi tar en dag av gangen, så får vi se. Men det er vel tvilsomt at ekspedisjonen fortsetter, sier Glomnes Johansen – - som også var i området i fjor da 16 sherpaer mistet livet i et massivt skred. Det var Nordre Aker Budstikke som først var i kontakt med Glomnes Johansen tidligere i dag. – Nå går det ras rundt meg på alle kanter, fortalte han til avisen. – Vi var i teltet og spiste mat da hele bakken begynte å riste vanvittig. Vi løp ut for å få folk ut av teltene, og ble møtt av en enorm hvit vegg av snø, forteller Johansen til lokalavisen, som følger hans ekspedisjon til Mount Everest. – Da vi så raset var det bare å hive seg inn i teltene og gå i forsvarsstilling. Vi har et bord i teltet om vi la oss under. Det var en ekstremt ubehagelig opplevelse, og vi kunne føle på at det er store krefter i sving, sier han.Det skal være minst flere norske ekspedisjoner i området. Fem norske fjellklatrere befinner seg i camp 2 på 6.400 meters høyde sammen med den norske guiden Inge Meløy, opplyser daglig leder Trygve Sunde Kolderup i Hvitserk & Eventyrreiser. Det er også flere andre internasjonale ekspedisjoner og lokale fjellguider, såkalte sherpaer, på stedet. Hvitserk har også sin lokale leder Erling Rosenstrøm på plass i nedenfor, i Everest base camp, på 5.360 meters høyde. Han er utdannet lege og bistår nå for å hjelpe skadde. Verken han eller fjellklatrerne i Camp 2 har kommet til skade. – Det befinner seg totalt cirka 50 klatrere på Camp 2. De har et møte nå hvor de skal vurdere situasjonen. Vi vet at våre folk har mat for ti dager og det finnes helikoptre i Lukla, som har flyplass. Planen er uansett å bli til morgen, sier Kolderup til VG. Jostein Hult var med på første del av ekspidisjonen til Teodor Glomnes Johansen, men befinner seg nå i Katmandu. Han forteller om kaotiske tilstander etter at jordsjelvet rammet i morgentimene lørdag (norsk tid). – Gruppa har klart seg fint, men camper som har vært nærmere bredfallet har blitt tatt av skred og flere liv har gått tapt. Det har ikke kommet fram noe rundt nasjonalitet, jeg men fikk høre at det både er sherpaer og turister som har gått med i skredet. Fjellklatreren sier videre at han frykter at folk har omkommet i skredet. Det skal ha vært flere grupper oppe i fjellet da skredet gikk. Den svenske fjellklatreren Robin Trygg sier til nyhetsbyrået TT at nepalske guider (sherpaer) melder at opp mot 80 personer kan ha omkommet på sørsiden av fjellet. Disse opplysningene er ikke bekreftet. Mer enn 300 personer, flesteparten av dem lokale guider, har mistet livet på Mount Everest siden de første besteg toppen i 1953. I oktober 2014 omkom 20 mennesker etter en snøstorm i Himalaya i fjellene nær grensen til Tibet. Snøstormen kom brått mens nesten 170 mennesker gikk fottur mot Thorang La-passet langs den populære ruten Annapurna Circuit.
Jordskjelvet i Nepal har utløst en rekke skred i området rundt Mount Everest. Minst ti fjellklatrere skal være omkommet.